Klofningsfjall

Klofningsfjall er um 500 metra fjall í Dalasýslu. Það gengur á milli Fellsstrandar og Skarðsstrandar og skiptir þeim upp. Vestan á fjallinu er hvöss öxl og heitir hún Klofningshyrna. Fjallið er kennt við klettarana sem liggur fram af enda þess og heitir Klofningur og er þar útsýnisskífa þar sem helstu kennileiti eru merkt. 

Norðan Klofnings er Gilsfjörður og sunnan er Hvammsfjörður. Í framhaldi af Klofningi er Langeyjarnes og síðan Efri-Langey, Fremri-Langey, Arney og fleiri eyjar. Klofningshreppur hét sveitin áður og náði frá Ormsstöðum að Ballará. Áður fyrri var meirihluti íbúanna búsettur í eyjunum sem tilheyrðu Klofninghreppi. Fremst á Klofningi liggur akvegurinn um skarð sem heitir Klofningskarð. Að aka þar um heitir að fara fyrir Klofning.

Vinsæl gönguleið liggur upp á Klofningsfjall og er oftast gengið frá bænum Stakkabergi. Af fjallinu er mjög fallegt útsýni yfir Breiðafjörð og Breiðafjarðareyjar og til Snæfellsness og Barðastrandar.

 Nálægir staðir 
 Eiríksstaðir
 Krosshólaborg
 Hvammur í Dölum
 Laugar í Sælingsdal
 Skarð
 Dagverðarnes
 Guðrúnarlaug

 Heimildir 
 https://icelandroadguide.com/items/klofningsfjall/ 


Flokkur:Fjöll á Íslandi
Flokkur:Dalabyggð